Razgovor sa Predsjednikom: “Demokratski napredak u Crnoj Gori ne smije stati!”

Predsjednik države Jakov Milatović organizovaće četvrti po redu “Razgovor sa Predsjednikom”, koji će se održati 5. novembra 2024. godine u 11:00 časova na Fakultetu političkih nauka Univerziteta Crne Gore, u sali 1. Tema ovog razgovora biće evropska perspektiva Crne Gore u kontekstu nedavno objavljene Analize Kabineta Predsjednika Crne Gore i očekivanog godišnjeg Izvještaja Evropske komisije o Crnoj Gori.

Predsjednik Milatović će kroz razgovor sa akademskom zajednicom, studentima i zainteresovanom javnošću otvoriti dijalog o najvažnijim pitanjima vezanim za evropske integracije Crne Gore. Osim analize trenutnog stanja, poseban akcenat biće na reformama koje su neophodne da bi Crna Gora zadržala pozitivan zamah u pregovorima i izbjegla stagnaciju u ključnim oblastima.

Nedavno objavljena analiza Kabineta Predsjednika Crne Gore “Demokratski napredak u Crnoj Gori ne smije stati!”, koja će biti osnov za diskusiju, jasno identifikuje oblasti u kojima su potrebne dodatne reforme kako bi se ubrzali pregovori. Poseban fokus stavljen je na izazove i slabosti sistema kojima treba u narednom periodu posvetiti posebnu pažnju i dodatno raditi kako Crna Gora ne bi usporila svoj put ka EU i pogoršala stepen svog demokratskog razvoja.

Predsjednik Milatović, kroz ovaj format razgovora, nastavlja otvoreni dijalog o ključnim temama za crnogorsko društvo, sa ciljem da se otvore važne rasprave o budućnosti Crne Gore u evropskom kontekstu.